b'\n_START_ARTICLE_\nTizoc\n_START_PARAGRAPH_\nTizoc ili Tizocicatzin (Tenochtitl\xc3\xa1n, o. 1450. -\xc2\xa0?, 1486.), sedmi aste\xc4\x8dki car, tlatoani Tenochtitlana (1481.-1486.). Upam\xc4\x87en je po kratkoj i neuspje\xc5\xa1noj vladavini koja je vjerojatno zavr\xc5\xa1ila tako \xc5\xa1to su ga pripadnici aste\xc4\x8dkog plemstva dali otrovati._NEWLINE_Bio je sin princa Tezozomoca, koji je bio sin cara Itzcoatla (\xe2\x80\xa0 1440.) i Atotoztli II., k\xc4\x87eri cara Montezume I. (\xe2\x80\xa0 1468.). Bra\xc4\x87a su mu bila car Axayacatl (\xe2\x80\xa0 1481.) kojeg je naslijedio na prijestolju i Ahuitzotl koji ga je naslijedio 1486. godine._NEWLINE_Za vrijeme vladavine svoga brata, bio je zapovjednik aste\xc4\x8dkih vojnih snaga, ali se nikada nije osobito iskazao na toj du\xc5\xbenosti. Nakon bratove smrti, vije\xc4\x87e ga je izabralo za novoga vladara. Prema tradiciji, morao je povesti vojsku u tkz. krunidbeni rat, odnosno morao je napasti neko susjedno kraljevstvo kako bi pribavio zarobljenike potrebne za \xc5\xbertveni ceremonijal tijekom krunidbe za novog vladara. Taj prvi sukob koji je poduzimao svaki novi vladar, trebao je poslu\xc5\xbeiti da se vidi vojno umije\xc4\x87e i sposobnost novoga vladara te da se na taj na\xc4\x8din uvidi smjer njegove vladavine. Tizoc je odlu\xc4\x8dio povesti vojnu kampanju protiv gradova Metztitlan i Itxmiquilpan na sjeveroisto\xc4\x8dnoj strani sredi\xc5\xa1nje meksi\xc4\x8dke doline. Kampanja se pokazala neuspje\xc5\xa1nom i to je bio samo prvi od niza poraza kojeg je do\xc5\xbeivjelo Aste\xc4\x8dko Carstvo pod njegovom vla\xc5\xa1\xc4\x87u._NEWLINE_Tijekom vladavina Tizoca, koji se pokazao kao slab vladar, Carstvo je bilo u krizi, pala mu je snaga i mo\xc4\x87, \xc5\xa1to su iskoristili okolni narodi da se pobune protiv Carstva i aste\xc4\x8dke dominacije. U kona\xc4\x8dnici, aste\xc4\x8dko plemstvo je uz podr\xc5\xa1ku Tizocova brata Ahuitzotla odlu\xc4\x8dilo stati na kraj slabljenju Carstva pa su vjerojatno otrovali Tizoca i na njegovo mjesto postavili njegova brata.'